पाएं अपने शहर की ताज़ा ख़बरें और फ्री ई-पेपरडाउनलोड करें
भोपाल। राहुल गांधी की सीख के बाद कांग्रेसी दिग्गजों ने पार्टी दफ्तर के भीतर अपने-अपने तरीके से एकजुटता दिखाने की कोशिश की। प्रेस कॉन्फ्रेंस के दौरान मंच पर पहुंचे दिग्विजय सिंह ने कुर्सी बदलकर कांतिलाल भूरिया को मप्र के प्रभारी महासचिव बीके हरिप्रसाद के बगल वाला स्थान दे दिया, जबकि उस स्थान पर उनकी (दिग्विजय) कुर्सी रखी थी।
दिग्विजय सिंह किनारे में अजय सिंह के साथ बैठ गए। इसी प्रकार जब तमाम नेता मंच पर पहुंच गए, तब एकजुटता दिखाने के लिए फोटो खिंचाने के समय हरिप्रसाद ने अपने आप को एक तरफ करते हुए प्रदेश के नेताओं को एकसाथ आने का मौका दिया। बाद में हरिप्रसाद ने इस बात को स्वीकार किया कि बार-बार नेताओं की एकजुटता पर सवाल होते थे। अब सब नेता एक साथ हैं।
इससे पहले हरिप्रसाद ने प्रेस कान्फ्रेंस के कक्ष से तमाम कांग्रेस कार्यकर्ताओं व नेताओं को खुद बाहर कर दिया। सवाल-जवाब की शुरुआत से पहले तमाम नेताओं ने भी एकजुटता का राग अलापा। दूसरी तरफ पीसीसी दफ्तर के बाहर नेताओं के समर्थकों में गुटबाजी दिखाई दी। कार्यकर्ताओं ने सिंधिया, कमलनाथ, पचौरी और दिग्विजय सिंह के समर्थन में जमकर नारेबाजी की।
चुप रहे दिग्विजय, खाना भी नहीं खाया
पत्रकार वार्ता के लिए दिग्विजय सिंह ठीक डेढ़ बजे कान्फ्रेंस रूम में आ गए। वे करीब पांच मिनट तक अकेले मंच पर बैठे थे। इस दौरान मानक अग्रवाल उनके पास आए और भोजन के लिए आग्रह किया। इस पर दिग्विजय बोले-जब डेढ़ बजे प्रेस कान्फ्रेंस रखी है तो खाने का सवाल ही नहीं है।
मानक के जाने के बाद उनके सिक्युरिटी गार्ड ने भी उनसे आग्रह किया, पर वे नहीं गए। पूरी प्रेस कान्फ्रेंस के दौरान उन्होंने सिर्फ इतना कहा कि एक थे, एक हैं और एक रहेंगे। प्रेस कांफ्रेंस खत्म होने के बाद अनौपचारिक चर्चा में उन्होंने नक्सलवाद पर भाजपा के आरोपों पर तीखी प्रतिक्रिया देते हुए कहा कि भाजपा शुरू से नक्सलियों के साथ डील कर रही है। वे 2010 में इस बात का खुलासा कर चुके हैं।
चुनाव तक तो हम सब एक हैं...
एकता प्रदर्शित करने के लिए हुई प्रदेश कांग्रेस कार्यसमिति की बैठक में नेताओं ने अलग-अलग सुर में बात कही। केंद्रीय मंत्री कमलनाथ ने दो टूक शब्दों में कहा 'मैं जो बोलता हूं, साफ बोलता हूं। हम सब चुनाव तक एक हैं फिर....।Ó दूसरे केंद्रीय मंत्री ज्योतिरादित्य सिंधिया ने कहा कि साथ मिलने की बात दिल में होना चाहिए। खास बात यह रही कि बैठक में पूर्व मुख्यमंत्री दिग्विजय सिंह पूरे समय मौन रहे।
प्रदेश प्रभारी महासचिव बीके हरिप्रसाद और प्रदेश अध्यक्ष कांतिलाल भूरिया लंबे समय से प्रदेश के सभी बड़े नेताओं को एक मंच पर लाने की कोशिश कर रहे थे। बैठक में मौजूद पदाधिकारी बताते हैं कि हरिप्रसाद और भूरिया के तमाम प्रयासों के बावजूद नेताओं के बीच दूरियां कम होने में अभी समय लगेगा। सिंधिया ने सभी नेताओं को शिवपुरी या चंबल में आमंत्रित किया। उन्होंने कहा कि भाजपा मार्केटिंग करने में बहुत आगे है। राजनीति अब मार्केटिंग का गेम है, हमें भी मार्केटिंग करना होगी।
कमलनाथ ने 31 जुलाई तक 70 फीसदी टिकट वितरित करने का सुझाव देते हुए कहा कि 20 जून को प्रदेश कांग्रेस की साधारण सभा की बैठक बुलाई जाए। उससे पहले विधानसभा स्तर पर बैठकें होना चाहिए। उन्होंने आरोप पत्र और घोषणा पत्र तैयार करने के संबंध में भी सुझाव दिए। पूर्व प्रदेशाध्यक्ष सुरेश पचौरी ने कहा कि बूथ मैनेजमेंट महत्वपूर्ण है। इसके लिए प्रशिक्षण शिविर लगाए जाना चाहिए।
नेता प्रतिपक्ष अजय सिंह ने कहा कि मुख्यमंत्री शिवराज सिंह चौहान सहित अन्य मंत्रियों के खिलाफ दिग्गज नेताओं को चुनाव लड़ाना चाहिए। चुनाव हारने पर उन्हें उसका पुरस्कार दिया जाना चाहिए। सिंह ने कहा कि 1993 में उन्होंने सुंदरलाल पटवा के खिलाफ चुनाव लड़ा और हार गए, लेकिन पटवा को भोजपुर में बांध दिया था। नतीजा कांग्रेस सत्ता में आ गई थी।
प्रदेश उपाध्यक्ष रामेश्वर नीखरा ने नेताओं के स्वागत के लिए अलग-अलग मंच बनाने और समर्थकों के बीच मचे होर्डिंग युद्ध को रोकने की जरूरत बताई। कुछ नेताओं ने बसपा और गोंडवाना गणतंत्र पार्टी के जनाधार पर भी नजर रखने की जरूरत बताई। विधायक आरिफ अकील ने तत्कालीन प्रदेश कांग्रेस अध्यक्ष सुरेश पचौरी के नेतृत्व में हुए पिछले विधानसभा चुनाव की समीक्षा की मांग की।
दिल्ली में बनेगा घोषणा पत्र
आगामी विधानसभा चुनाव के लिए कांग्रेस का घोषणा पत्र दिल्ली में तैयार होगा। इसके लिए 31 जुलाई तक सुझाव लिए जाएंगे। कांग्रेस भाजपा के खिलाफ दो तरह के आरोप पत्र लेकर आएगी। प्रदेश स्तर के आरोप पत्र में मुख्यमंत्री और मंत्रियों पर भ्रष्टाचार के आरोप होंगे।
स्थानीय स्तर के आरोप पत्र में भाजपा विधायकों और मंडल स्तर तक के स्थानीय नेताओं के भ्रष्टाचार आदि का जिक्र होगा। प्रदेश कांग्रेस की बैठक के एजेंडे के अनुसार पार्टी सामाजिक नेताओं से भी संपर्क करेगी। इसके अलावा अजा,जजा और अल्पसंख्यकों के सम्मेलन बुलाए जाएंगे। संगठन को मजबूत करने के लिए ब्लॉक स्तर पर पदयात्राएं भी आयोजित करने पर विचार किया जा रहा है।
दो बार सरकार नहीं बनने के पीछे दिग्विजय दोषी नहीं : कमलनाथ मनीष दीक्षित.भोपाल
केंद्रीय शहरी विकास मंत्री और प्रदेश के कद्दावर नेता कमलनाथ का कहना है कि मप्र में दो बार से कांग्रेस सत्ता में नहीं आ पा रही तो इसके पीछे दिग्विजय सिंह के खिलाफ जनता की नाराजगी नहीं है। पिछले चुनावों में कुछ गलतियां हुई हैं, जिससे सबक ले लिया गया है। इस बार कांग्रेस पूरी ताकत से चुनाव लड़ेगी।
'दैनिक भास्कर' से बातचीत में कमलनाथ ने कहा कि दिग्विजय सिंह के खिलाफ जनता में कभी भी आक्रोश नहीं रहा। यह सिर्फ दुष्प्रचार का हिस्सा है, लेकिन इस बार परिवर्तन होगा। शिवराज सिंह चौहान की उलटी गिनती शुरू हो गई है। कांग्रेस पूरी ताकत से चुनाव लड़ेगी।
लंबे समय बाद एक मंच पर आने की वजह पूछे जाने पर कमलनाथ ने कहा कि राहुल गांधी के मप्र दौरे से पहले ही प्रदेश के नेता दिल्ली में विधानसभा चुनावों की रणनीति बना रहे थे, लेकिन राहुल के आने से कांग्रेसियों में नए जोश का संचार जरूर हुआ है।
भाजपा को सत्ता से बाहर करने वाले चुनावी मुद्दों पर उन्होंने कहा कि भाजपा सरकार के खिलाफ मुद्दों की कमी नहीं है। भाजपा सरकार भ्रष्टाचार से घिरी है। केंद्र ने जो राशि दी, उसका सही इस्तेमाल नहीं हो रहा। जनता परेशान है। आम आदमी असुरक्षित महसूस कर रहा है। शिवराज सरकार के विकास के दावे तो महज आंकड़ेबाजी का खेल है। जनता सब जानती है।
हिमाचल प्रदेश, उत्तराखंड और कर्नाटक में कांग्रेस को इसी वजह से जीत मिली। अब मप्र में बदलाव की बारी है। राहुल गांधी से जुड़े सवाल पर कमलनाथ ने कहा कि राहुल पूरी तरह राजनीति में रम चुके हैं। उनके पास कांग्रेस में भी उपाध्यक्ष के रूप में काम करने का अनुभव है। जहां तक प्रधानमंत्री बनने का सवाल है तो इस बारे में उन्हें स्वयं ही निर्णय लेना होगा।
हालांकि कांग्रेस में लंबे समय से राहुल गांधी को प्रधानमंत्री के रूप में प्रोजेक्ट किए जाने की मांग जारी है। संसदीय कार्यमंत्री के रूप में विपक्ष का सहयोग न मिलने के सवाल पर उन्होंने कहा की भाजपा को छोड़ बाकी विपक्षी पार्टियां सदन चलने में सहयोग करती हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn